CELEX: 32019R1841
Language: el
Date: 2019-10-31 00:00:00
Title: Εκτελεστικός κανονισμός (ΕΕ) 2019/1841 της Επιτροπής της 31ης Οκτωβρίου 2019 για την καταχώριση ονομασίας στο μητρώο των προστατευόμενων ονομασιών προέλευσης και των προστατευόμενων γεωγραφικών ενδείξεων Vlees van het rood ras van West-Vlaanderen (ΠΟΠ)

4.11.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 282/15
               
            
         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2019/1841 ΤΗΣ ΕΠΙΤΡΟΠΗΣ
         της 31ης Οκτωβρίου 2019
         για την καταχώριση ονομασίας στο μητρώο των προστατευόμενων ονομασιών προέλευσης και των προστατευόμενων γεωγραφικών ενδείξεων «Vlees van het rood ras van West-Vlaanderen» (ΠΟΠ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 1151/2012 του Ευρωπαϊκού Κοινοβουλίου και του Συμβουλίου, της 21ης Νοεμβρίου 2012, για τα συστήματα ποιότητας των γεωργικών προϊόντων και τροφίμων (1), και ιδίως το άρθρο 52 παράγραφος 3 στοιχείο α),
         Εκτιμώντας τα ακόλουθα:
         
                     (1)
                  
                  
                     Σύμφωνα με το άρθρο 50 παράγραφος 2 στοιχείο α) του κανονισμού (ΕΕ) αριθ. 1151/2012, η αίτηση που υπέβαλε το Βέλγιο για την καταχώριση της ονομασίας «Vlees van het rood ras van West-Vlaanderen» ως προστατευόμενης ονομασίας προέλευσης (ΠΟΠ) δημοσιεύτηκε στην Επίσημη Εφημερίδα της Ευρωπαϊκής Ένωσης (2).
                  
               
                     (2)
                  
                  
                     Στις 27 Ιουλίου 2018, η Επιτροπή έλαβε κοινοποίηση ένστασης από τη Γαλλία. Η σχετική αιτιολογημένη δήλωση ένστασης ελήφθη από την Επιτροπή στις 26 Σεπτεμβρίου 2018.
                  
               
                     (3)
                  
                  
                     Η Γαλλία ισχυριζόταν ότι δεν πληρούνται οι όροι του άρθρου 5 του κανονισμού (ΕΕ) αριθ. 1151/2012. Υποστήριζε ότι η ονομασία «Vlees van het rood ras van West-Vlaanderen» που προτείνεται για καταχώριση ως ΠΟΠ δεν συνδέεται με συγκεκριμένο τόπο. Απλά προσδιορίζει τη φυλή βοοειδών «Ερυθρά φυλή Δυτικής Φλάνδρας» από την οποία παράγεται το κρέας σύμφωνα με τις σχετικές προδιαγραφές του προϊόντος.
                  
               
                     (4)
                  
                  
                     Επιπρόσθετα, η Γαλλία ισχυριζόταν επίσης ότι η προτεινόμενη ονομασία θα αντίκειτο στο άρθρο 6 παράγραφος 2, διότι είναι πιθανό να παραπλανήσει τον καταναλωτή όσον αφορά την πραγματική προέλευση του προϊόντος. Δεδομένου ότι η προς καταχώριση ονομασία περιέχει τον όρο «ras», δηλαδή «φυλή», θα ήταν αδύνατο να γίνει διάκριση μεταξύ κρέατος παραγόμενου σύμφωνα με τις προδιαγραφές προϊόντος της προστατευόμενης ονομασίας προέλευσης και κρέατος απλά προερχόμενου από ζώα της ίδιας φυλής, το οποίο όμως δεν καλύπτεται από την προστατευόμενη ονομασία προέλευσης. Κατά συνέπεια, θα υπήρχε υψηλός κίνδυνος σύγχυσης για τον καταναλωτή.
                  
               
                     (5)
                  
                  
                     Η Επιτροπή θεώρησε την ένσταση αυτή παραδεκτή και, με επιστολή της 14ης Νοεμβρίου 2018, κάλεσε το Βέλγιο και τη Γαλλία να προβούν στις κατάλληλες διαβουλεύσεις επί χρονικό διάστημα τριών μηνών, προκειμένου να καταλήξουν σε συμφωνία σύμφωνα με τις εσωτερικές τους διαδικασίες.
                  
               
                     (6)
                  
                  
                     Κατόπιν αιτήματος του αιτούντος, η προθεσμία της διαβούλευσης παρατάθηκε για τρεις επιπλέον μήνες.
                  
               
                     (7)
                  
                  
                     Επιτεύχθηκε συμφωνία μεταξύ των μερών. Το Βέλγιο κοινοποίησε τα αποτελέσματα της συμφωνίας στην Επιτροπή με επιστολή της 14ης Μαΐου 2019. Διευκρίνισε ότι η επίσημη ονομασία της φυλής είναι «Rood» και όχι «Rood ras van West-Vlaanderen». Συνεπώς, το γεωγραφικό στοιχείο της ονομασίας δεν αποτελεί μέρος της ονομασίας της φυλής, αλλά γεωγραφική συνιστώσα της προς καταχώριση ονομασίας, και υποδεικνύει την προέλευση του προϊόντος.
                  
               
                     (8)
                  
                  
                     Επιπλέον, λαμβανομένης υπόψη της ως άνω σαφούς διάκρισης, η ονομασία δεν μπορεί να θεωρηθεί ικανή να παραπλανήσει τον καταναλωτή ως προς την πραγματική προέλευση του προϊόντος. Η συμμόρφωση με τους γενικούς κανόνες επισήμανσης της Ένωσης αρκεί για να αποφευχθεί ο κίνδυνος παραπλάνησης των καταναλωτών και όσον αφορά τις μεταφράσεις και, ιδίως, η ενδεχόμενη σύγχυση με την ονομασία της γαλλικής φυλής «Rouge Flamande».
                  
               
                     (9)
                  
                  
                     Θα πρέπει να παρασχεθεί προστασία στην ονομασία «Vlees van het rood ras van West-Vlaanderen» ως σύνολο. Θα πρέπει να επιτραπεί στους παραγωγούς να συνεχίσουν να χρησιμοποιούν επιμέρους στοιχεία αυτής της ονομασίας, ακόμη και από κοινού, καθώς και σε μετάφραση, υπό την προϋπόθεση ότι τηρούνται οι αρχές και οι κανόνες που ισχύουν στην έννομη τάξη της Ένωσης.
                  
               
                     (10)
                  
                  
                     Δεδομένου ότι είναι σύμφωνο με τις διατάξεις του κανονισμού (ΕΕ) αριθ. 1151/2012 και της νομοθεσίας της Ευρωπαϊκής Ένωσης, το περιεχόμενο της συμφωνίας που συνήφθη μεταξύ του Βελγίου και της Γαλλίας θα πρέπει να ληφθεί υπόψη.
                  
               
                     (11)
                  
                  
                     Τα κείμενα του ενιαίου εγγράφου και των προδιαγραφών του προϊόντος τροποποιήθηκαν αναλόγως. Οι αλλαγές που επήλθαν στο ενιαίο έγγραφο κρίνονται μη ουσιώδεις. Το γενεαλογικό βιβλίο της φυλής «Rood» και οι κανονισμοί της αιτούσας ομάδας επισυνάπτονται στις προδιαγραφές του προϊόντος.
                  
               
                     (12)
                  
                  
                     Δεδομένου ότι οι αλλαγές στο ενιαίο έγγραφο δεν είναι ουσιώδεις, δεν απαιτείται η επανάληψη της εξέτασης που προβλέπεται στο άρθρο 51 παράγραφος 4 του κανονισμού (ΕΕ) αριθ. 1151/2012. Η ενοποιημένη έκδοση του ενιαίου εγγράφου θα πρέπει, εντούτοις, να δημοσιευθεί προς ενημέρωση.
                  
               
                     (13)
                  
                  
                     Με βάση τα ανωτέρω, η ονομασία «Vlees van het rood ras van West-Vlaanderen» θα πρέπει να καταχωριστεί στο Μητρώο των προστατευόμενων ονομασιών προέλευσης και προστατευόμενων γεωγραφικών ενδείξεων,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Καταχωρίζεται η ονομασία «Vlees van het rood ras van West-Vlaanderen» (ΠΟΠ)
            Η ονομασία που αναφέρεται στο πρώτο εδάφιο αφορά προϊόν της κλάσης 1.1. Νωπό κρέας (και βρώσιμα παραπροϊόντα σφαγίων) του παραρτήματος XI του εκτελεστικού κανονισμού (ΕΕ) αριθ. 668/2014 της Επιτροπής (3)
            
            Το ενοποιημένο ενιαίο έγγραφο παρατίθεται στο παράρτημα του παρόντος κανονισμού.
         
         
            Άρθρο 2
            Παρέχεται προστασία στην ονομασία «Vlees van het rood ras van West-Vlaanderen» ως σύνολο. Τα επιμέρους στοιχεία της εν λόγω ονομασίας μπορούν να χρησιμοποιούνται, ακόμη και από κοινού, καθώς και σε μετάφραση, σε ολόκληρη την Ένωση, υπό την προϋπόθεση ότι τηρούνται οι αρχές και οι κανόνες που ισχύουν στην έννομη τάξη της Ένωσης.
         
         
            Άρθρο 3
            Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 31η Οκτωβρίου 2019.
            
               
                  Για την Επιτροπή
               
               
                  Ο Πρόεδρος
               
               Jean-Claude JUNCKER
            
         
         
            (1)  ΕΕ L 343 της 14.12.2012, σ. 1.
         
            (2)  ΕΕ C 157 της 4.5.2018, σ. 11.
         
            (3)  Εκτελεστικός κανονισμός (ΕΕ) αριθ. 668/2014 της Επιτροπής, της 13ης Ιουνίου 2014, για τη θέσπιση κανόνων εφαρμογής του κανονισμού (ΕΕ) αριθ. 1151/2012 του Ευρωπαϊκού Κοινοβουλίου και του Συμβουλίου για τα συστήματα ποιότητας των γεωργικών προϊόντων και τροφίμων (ΕΕ L 179 της 19.6.2014, σ. 36).
      
      
         
            ΠΑΡΑΡΤΗΜΑ
            
               ΕΝΙΑΙΟ ΕΓΓΡΑΦΟ
            
            
               «VLEES VAN HET ROOD RAS VAN WEST-VLAANDEREN
                  »
               
            
            Αριθ. ΕΕ: PDO-BE-02261 — 11.1.2017
            
               ΠΟΠ
               (X)
               ΠΓΕ ()
            
            1.   Ονομασία/-ες
            
            «Vlees van het rood ras van West-Vlaanderen»
            2.   Κράτος μέλος ή τρίτη χώρα
            
            Βέλγιο
            3.   Περιγραφή του γεωργικού προϊόντος ή τροφίμου
            
            3.1.   Τύπος προϊόντος
            
            Νωπά κρέατα (και βρώσιμα παραπροϊόντα σφαγίων)
            3.2.   Περιγραφή του προϊόντος για το οποίο ισχύει η ονομασία υπό 1
            
            Η ονομασία «Vlees van het rood ras van West-Vlaanderen» μπορεί να χρησιμοποιείται μόνο για νωπό κρέας από θηλυκά ζώα ηλικίας μεταξύ τριάμισι και οκτώ ετών και από βόδια ηλικίας μεταξύ δύο και τριάμισι ετών, της «ερυθράς» φυλής βοοειδών που αναπαράγονται και εκτρέφονται στην επαρχία της Δυτικής Φλάνδρας. Τα σφάγια πρέπει να πληρούν τις ακόλουθες προδιαγραφές:
            
                        —
                     
                     
                        Βάρος: τουλάχιστον 380 kg.
                     
                  
                        —
                     
                     
                        Διάπλαση: Κλάσεις S, E, U, R και O της κλίμακας ταξινόμησης SEUROP για τα βοοειδή.
                     
                  
                        —
                     
                     
                        Κατάσταση πάχυνσης: 2, 3, 4 ή 5.
                     
                  Το κρέας έχει αρκετά βαθυκόκκινο χρώμα, λεπτή μαρμαρώδη διάστιξη και λεπτόκοκκη υφή.
            Το κρέας έχει γεμάτη, έντονη γεύση και οι γραμμώσεις λίπους τού προσδίδουν κρεμώδη υφή.
            3.3.   Ζωοτροφές (μόνο για προϊόντα ζωικής προέλευσης) και πρώτες ύλες (μόνο για μεταποιημένα προϊόντα)
            
            Το 75-100 % των χονδροειδών ζωοτροφών (χλόη και προϊόντα λειμώνων) που χορηγείται στις αγελάδες και στα βόδια της «ερυθράς» φυλής παράγεται εντός της γεωγραφικής περιοχής, κυρίως δε στην ίδια την εκμετάλλευση.
            Σε ορισμένα διαστήματα κατά τη διάρκεια της ζωής τους, τα βοοειδή λαμβάνουν επιπλέον μικρό ποσοστό συμπυκνωμένων ζωοτροφών.
            Το καλοκαίρι, τα βοοειδή βόσκουν στα χωράφια, εφόσον και για όσο το επιτρέπει ο καιρός. Κατά μέσο όρο, το διάστημα αυτό διαρκεί επτά μήνες μεταξύ Απριλίου και Νοεμβρίου.
            Τον χειμώνα, η χορτονομή αποτελείται κυρίως από προϊόντα των τοπικών λειμώνων: ενσιρωμένο σανό και σανό.
            Τα προϊόντα λειμώνων παράγονται στην εκμετάλλευση αλλά, εάν είναι απαραίτητο, μπορεί να αγοραστεί χορτονομή τοπικά, εντός της γεωγραφικής περιοχής. Μόνο σε ακραίες καιρικές συνθήκες (ξηρασία ή έντονες βροχοπτώσεις) μπορούν να αγοραστούν περιορισμένες ποσότητες χορτονομής από γειτονικές περιοχές. Κάθε έτος, το ποσοστό της χορτονομής που προέρχεται εκτός της γεωγραφικής περιοχής κυμαίνεται από 30 % έως και 50 % της ξηράς ύλης που χορηγείται στα ζώα και αυτό δεν επηρεάζει τα ιδιαίτερα χαρακτηριστικά του κρέατος.
            Εκτός από τα προϊόντα λειμώνων, τα βοοειδή λαμβάνουν τα ακόλουθα:
            
                        —
                     
                     
                        το καλοκαίρι (και μόνο εάν είναι απαραίτητο): τοπικά παραγόμενες χονδροειδείς ζωοτροφές (όπως αραβόσιτος, πολτός, υπολείμματα δημητριακών, πατάτες, άχυρο κ.λπ.)·
                     
                  
                        —
                     
                     
                        τον χειμώνα: χονδροειδείς ζωοτροφές και μέγιστη ποσότητα συμπυκνωμένης ζωοτροφής 0,5 kg ημερησίως ανά 100 kg ζώντος βάρους.
                     
                  Οι ανωτέρω πρόσθετες χονδροειδείς ζωοτροφές παράγονται κυρίως στην εκμετάλλευση, αλλά μπορεί να αγοραστούν, εάν χρειαστεί. Το 75-100 % προέρχεται από τη γεωγραφική περιοχή.
            Η περίοδος πάχυνσης διαρκεί έως πέντε μήνες. Η χορτονομή συμπληρώνεται με συμπυκνωμένη τροφή έως και 1 kg κατ’ ανώτατο όριο ημερησίως ανά 100 kg ζώντος βάρους. Η συμπυκνωμένη ζωοτροφή περιέχει δημητριακά και συμπληρώνεται, μεταξύ άλλων, με λιναρόπιτα, κτηνοτροφικό τεύτλο, πατάτα κ.λπ. Η πάχυνση των ζώων μπορεί να πραγματοποιείται σε στάβλους, όπου αυτά είναι δεμένα ή όχι, καθώς και στον βοσκότοπο.
            3.4.   Ειδικά στάδια της παραγωγής τα οποία πρέπει να εκτελούνται εντός της οριοθετημένης γεωγραφικής περιοχής
            
            Η γέννηση, η εκτροφή, η πάχυνση, η σφαγή και ο τεμαχισμός πρέπει να πραγματοποιούνται εντός της γεωγραφικής περιοχής.
            3.5.   Ειδικοί κανόνες για τον τεμαχισμό, το τρίψιμο, τη συσκευασία κ.λπ. του προϊόντος στο οποίο αναφέρεται η καταχωρισμένη ονομασία
            
            —
            3.6.   Ειδικοί κανόνες για την επισήμανση του προϊόντος στο οποίο αναφέρεται η καταχωρισμένη ονομασία
            
            Η ετικέτα πρέπει να φέρει την καταχωρισμένη ονομασία «Vlees van het rood ras van West-Vlaanderen» και τον λογότυπο της ΕΕ.
            4.   Συνοπτική οριοθέτηση της γεωγραφικής περιοχής
            
            Η γεωγραφική περιοχή περιλαμβάνει τη βελγική επαρχία της Δυτικής Φλάνδρας.
            5.   Δεσμός με τη γεωγραφική περιοχή
            
            5.1.   Ιδιαιτερότητα της γεωγραφικής περιοχής
            
            Η Δυτική Φλάνδρα προσφέρεται για παραδοσιακή γεωργία μεικτών γεωργικών εκμεταλλεύσεων. Η επαρχία περιγράφεται ως εξής: «Η Δυτική Φλάνδρα είναι περιοχή με χαμηλό υψόμετρο […]. Διαθέτει πολύ ευνοϊκό θαλάσσιο κλίμα και αποτελείται κυρίως από πολύ πλούσια γεωργική γη: πίσω από τη γραμμή των αμμόλοφων εκτείνονται πόλντερ με βαρύ έδαφος· το νότιο ήμισυ της επαρχίας αποτελείται από εύφορο αμμοπηλώδες έδαφος, ενώ το αμμώδες έδαφος περιορίζεται στο τρίγωνο Bruges-Torhout-Tielt. Εκτός της αμμώδους περιοχής, οι γεωργοί της Δυτικής Φλάνδρας διαθέτουν ευρύ φάσμα δυνατοτήτων διαχείρισης της γης και αμειψισποράς.»
            Η κτηνοτροφία ήταν πάντα σημαντική στη Δυτική Φλάνδρα, λόγω της εγγύτητας με τη Βόρεια Θάλασσα και του χαρακτηριστικού θαλάσσιου κλίματος. Το θαλάσσιο κλίμα επηρεάζεται έντονα από το θερμό Ρεύμα του Κόλπου στον Ατλαντικό Ωκεανό. Αυτό σημαίνει ότι στη Δυτική Φλάνδρα λίγες ημέρες είναι πραγματικά κρύες ή ζεστές. Αυτό, σε συνδυασμό με το γεγονός ότι η περιοχή παρουσιάζει τις περισσότερες ώρες ηλιοφάνειας στο Βέλγιο, ευνοεί την πλούσια ανάπτυξη χλόης και προϊόντων λειμώνων, που αποτελούν τη σημαντικότερη πηγή τροφής για τα βοοειδή της «ερυθράς» φυλής. Η πλούσια χλόη παράγει νόστιμο κρέας με κρεμώδη υφή.
            Οι εκτροφείς βοοειδών της «ερυθράς» φυλής στη Δυτική Φλάνδρα μεταβιβάζουν την τεχνογνωσία τους από γενιά σε γενιά: συγκεκριμένα, τα ζώα βόσκουν στην ύπαιθρο εάν το επιτρέπει ο καιρός και εκτρέφονται κυρίως με χονδροειδείς ζωοτροφές. Επιπλέον, σφάζονται σε αρκετά μεγαλύτερη ηλικία από τα βοοειδή άλλων φυλών. Οι βοοτρόφοι της Δυτικής Φλάνδρας διαχειρίζονται μεικτές γεωργικές εκμεταλλεύσεις, οι οποίες είναι στενά συνδεδεμένες με τις τοπικές παραδόσεις και προσαρμοσμένες στις γεωγραφικές και κλιματικές συνθήκες. Παράλληλα με την κτηνοτροφία καλλιεργούνται επίσης αροτραίες καλλιέργειες όπως σιτάρι, κριθάρι, ζαχαρότευτλα, πατάτες και αραβόσιτος που χρησιμοποιούνται παραδοσιακά ως χονδροειδείς ζωοτροφές για τα βοοειδή αυτής της φυλής.
            5.2.   Ιδιαιτερότητα της φυλής
            
            Τα ερυθρά βοοειδή βόσκουν στη Δυτική Φλάνδρα και στο βόρειο τμήμα της Γαλλικής Φλάνδρας εδώ και αιώνες. Γύρω στο 1770, υπήρχε ένα ομοιογενές κέντρο αναπαραγωγής για τα ερυθρά βοοειδή. Αποτελούσαν το 95 % του συνολικού πληθυσμού βοοειδών της περιοχής.
            Μετά την ανεξαρτητοποίηση του Βελγίου το 1830, οι διαφορετικές κτηνοτροφικές προσεγγίσεις που υιοθετήθηκαν από τις γαλλικές και τις βελγικές αρχές οδήγησαν σε διαίρεση της φυλής. Στη Γαλλία δόθηκε προτεραιότητα στα βοοειδή γαλακτοπαραγωγής, γεγονός που οδήγησε στην ανάπτυξη της φυλής «rouge des Flandres» ή «Casselloise». Στη Δυτική Φλάνδρα η φυλή παρέμεινε διπλού σκοπού.
            Το 1906 δημιουργήθηκε μια περιφερειακή ένωση για την τήρηση ενός γενεαλογικού μητρώου για όλη τη Δυτική Φλάνδρα. Η φυλή ήταν γνωστή στα ολλανδικά ως «het rood Vlaams ras» (η ερυθρά φλαμανδική φυλή), αλλά στη συνέχεια μετονομάστηκε σε «het rood ras van West-Vlaanderen» (ερυθρά φυλή της Δυτικής Φλάνδρας), ονομασία που τονίζει την καθορισμένη περιοχή κτηνοτροφίας, δηλαδή τη βελγική επαρχία της Δυτικής Φλάνδρας. Από τις αρχές του 20ού αιώνα, η επαρχία της Δυτικής Φλάνδρας επέλεξε συνειδητά να φιλοξενεί μία μόνο φυλή εντός των συνόρων της.
            Μέχρι τη δεκαετία του 1970, έως και το 80 % όλων των βοοειδών στη Δυτική Φλάνδρα ήταν της ερυθράς φυλής. Η φυλή διατηρήθηκε επειδή ορισμένοι γεωργοί της Δυτικής Φλάνδρας την επέλεξαν σκόπιμα για τα συγκεκριμένα χαρακτηριστικά του κρέατός της. Το 1994, το 99,6 % όλων των βοοειδών αυτής της φυλής εκτρέφονταν στη Δυτική Φλάνδρα. Σύμφωνα με τα πλέον πρόσφατα στοιχεία, το ποσοστό αυτό εξακολουθεί να υπερβαίνει το 95 %.
            Το 1991, σύμφωνα με το υπουργικό διάταγμα για τη βελτίωση των φυλών βοοειδών, η επίσημη ονομασία της φυλής ήταν «het Rood ras van België» (η ερυθρά φυλή του Βελγίου). Η ονομασία της φυλής άλλαξε σε «Rood» («ερυθρά») το 2007 μετά την κατάργηση του εν λόγω διατάγματος.
            5.3.   Ιδιαιτερότητα του κρέατος
            
            Από τον συνδυασμό των ειδικών χαρακτηριστικών της φυλής και των γεωγραφικών χαρακτηριστικών της επαρχίας της Δυτικής Φλάνδρας προκύπτει ένα ιδιαίτερο κρέας.
            Με την πάροδο των αιώνων, η «ερυθρά» φυλή προσαρμόστηκε στο ήπιο θαλάσσιο κλίμα της περιοχής και στους καρπούς της πλούσιας γης της Δυτικής Φλάνδρας. Λέγεται συχνά ότι η αυτή η φυλή μετατρέπει τη χλόη σε κρέας όπως καμία άλλη βελγική φυλή βοοειδών. Τα ζώα περνούν όσο το δυνατόν περισσότερο χρόνο στους βοσκότοπους της Δυτικής Φλάνδρας και τον χειμώνα λαμβάνουν επίσης πλούσια ποικιλία χονδροειδών ζωοτροφών που καλλιεργούνται σε τοπικό επίπεδο.
            Το «Vlees van het rood ras van West-Vlaanderen» διαφέρει από τα άλλα βελγικά βόεια κρέατα χάρη στη γεμάτη, πλούσια γεύση κρέατος. Η γεύση κρέατος συνοδεύεται από κρεμώδη υφή που προκύπτει από τη λεπτή μαρμαρώδη διάστιξη. Επιπλέον, το κρέας είναι εξαιρετικά τρυφερό χωρίς καμία απώλεια γεύσης. Το κρέας οφείλει την τρυφερότητά του στην ιδιαίτερα λεπτόκοκκη μικροδομή του. Το κρέας έχει όμορφο βαθυκόκκινο χρώμα.
            Τα ειδικά χαρακτηριστικά του «Vlees van het rood ras van West-Vlaanderen» οφείλονται στη φυλή, στη διατροφή με τοπικά παραγόμενες χορτονομές και στην ώριμη ηλικία των βοοειδών κατά τη θανάτωση.
            5.4.   Δεσμός που συνδέει τη γεωγραφική περιοχή με τα ιδιότυπα χαρακτηριστικά του προϊόντος
            
            Ο δεσμός μεταξύ της «ερυθράς» φυλής και της επαρχίας της Δυτικής Φλάνδρας υπάρχει εδώ και αιώνες. Η γεωγραφική περιοχή χαρακτηρίζεται από την εκτεταμένη τεχνογνωσία των τοπικών κτηνοτρόφων βοοειδών και την αποτελεσματική τήρηση του γενεαλογικού μητρώου, καθώς και από τις ιδιαίτερες κλιματικές συνθήκες και τα χαρακτηριστικά του εδάφους.
            Η υψηλή αναλογία προϊόντων τοπικών λειμώνων στη διατροφή των βοοειδών έχει θετική επίδραση στη γεύση του κρέατος. Το ευνοϊκό θαλάσσιο κλίμα επιτρέπει στη χλόη να αναπτύσσεται καθ’ όλη τη διάρκεια του έτους, γεγονός που εξασφαλίζει σημαντική ανάπτυξη των μυών και χυμώδες, λεπτόκοκκο κρέας. Η ποιότητα του κρέατος είναι ένα ιδιαίτερο χαρακτηριστικό, καθώς τα ζώα μπορούν να βοσκήσουν ελεύθερα στους βοσκοτόπους από νεαρή ηλικία και να αναπτύξουν μυϊκή μάζα. Οι αγελάδες γεννούν αρκετές φορές. Ο τοκετός και ο θηλασμός εξασφαλίζουν την ανάπτυξη φυσικού λίπους στο κρέας, το οποίο λίπος προσδίδει στο «Vlees van het rood ras van West-Vlaanderen» την κρεμώδη γεύση του.
            Δεδομένου ότι τα ζώα σφάζονται σε μεγαλύτερη ηλικία, έχουν άφθονο χρόνο να μεγαλώσουν και να αναπτύξουν μυϊκή μάζα μέσω της πρόσληψης υψηλής ποιότητας τοπικής ζωοτροφής. Έτσι, το κρέας αυτών των εύρωστων ερυθρών βοοειδών είναι τρυφερό και νόστιμο.
            Τα βόδια της «ερυθράς» φυλής που αναπαράγονται και εκτρέφονται στη Δυτική Φλάνδρα αναπτύσσουν επίσης μυϊκή μάζα. Στη συμβατική βοοτροφία, τα αρσενικά ζώα δεν έχουν σχεδόν ποτέ την ευκαιρία να φτάσουν σε τέτοια ηλικία. Στη συμβατική βοοτροφία, τα περισσότερα αρσενικά θανατώνονται σε ηλικία μόλις 20 μηνών περίπου. Στη Δυτική Φλάνδρα, τα βόδια της «ερυθράς» φυλής σφάζονται σε ηλικία δύο έως τριάμισι ετών. Το γεγονός αυτό επιτρέπει στα ζώα να αναπτύξουν σημαντική μυϊκή μάζα και συμβάλλει στην παραγωγή ενός τρυφερού τελικού προϊόντος με λεπτή μαρμάρωση. Μια άλλη μεγάλη διαφορά με τις συμβατικές πρακτικές κτηνοτροφίας είναι ότι τα βοοειδή βοσκούν ελεύθερα όσο το δυνατόν περισσότερο και εκτρέφονται με προϊόντα λειμώνων και χονδροειδείς ζωοτροφές από τη Δυτική Φλάνδρα και όχι με συμπυκνωμένες ζωοτροφές και αραβόσιτο.
            Την ποιότητα του κρέατος των βοοειδών της «ερυθράς» φυλής που εκτρέφονται και αναπαράγονται στη Δυτική Φλάνδρα καταδεικνύουν οι πολυάριθμες αναφορές σε αυτό στα μενού εστιατορίων, τόσο παλιά όσο και πιο πρόσφατα, καθώς και στη γαστρονομική βιβλιογραφία.
            Το 2012, το «Vlees van het rood ras van West-Vlaanderen» αναγνωρίστηκε ως παραδοσιακό φλαμανδικό τοπικό προϊόν.
            Σήμερα, το κρέας βοοειδών της «ερυθράς» φυλής που αναπαράγονται και εκτρέφονται στην επαρχία της Δυτικής Φλάνδρας χαίρει μεγάλης εκτίμησης στους κορυφαίους γαστρονομικούς κύκλους της Δυτικής Φλάνδρας και του Βελγίου εν γένει, ενώ ζήτηση για το ποιοτικό αυτό προϊόν υπάρχει και στο εξωτερικό.
            
               Παραπομπή στη δημοσίευση των προδιαγραφών
            
            (άρθρο 6 παράγραφος 1 δεύτερο εδάφιο του παρόντος κανονισμού)
            https://lv.vlaanderen.be/sites/default/files/attachments/productdossier_vlees_van_het_rood_ras_van_west-vlaanderen_0.pdf